Podľa výsledkov prieskumu Focus-u sa pre odpoveď “určite alebo asi by mal Andrej Kiska zostať v politike” rozhodlo 34,9 percenta respondentov. Naopak, podľa 59,1 percenta opýtaných by “určite alebo asi by mal z politiky odísť”. Možnosť “neviem” si zvolilo 5,9 percenta respondentov.

Podľa očakávania si Kiskov politický koniec najviac želajú voliči koaličných strán či extrémistov z ĽS-Naše Slovensko.

Odpoveď “určite alebo asi by mal z politiky odísť” si vybralo až 83,8 percenta voličov Smeru-SD, 81,3 percenta voličov SNS a 60,5 percenta voličov Mostu-Híd. Spomedzi voličov kotlebovcov má rovnaký názor 79 percent respondentov.

Viac ako polovica

Veľa fanúšikov však nemá úradujúca hlava štátu ani medzi voličmi hnutia Sme rodina. Za jeho odchod sa vyslovilo 53,3 percenta z nich.

Na druhej strane tejto pomyselnej politickej barikády stoja voliči novej strany SPOLU - Občianska demokracia. Podľa prieskumu by sa až 69,3 percenta z nich rozhodlo pre odpoveď “určite alebo asi by mal Andrej Kiska zostať v politike”.

Voliči tejto strany tak predbehli aj tých, ktorí by vhodili svoj lístok v prospech hnutia Progresívne Slovensko. Práve s Progresívnym Slovenskom sa pritom najčastejšie spomínala možná politická budúcnosť Andreja Kisku. Spomedzi voličov tohto zoskupenia by Kisku chcelo vidieť v politike aj po tohtoročnom júni 61,1 percenta opýtaných.

Spomedzi voličov OĽaNO by za zotrvanie Kisku v politickom živote bolo 58,1 percenta a proti 41,9 percenta respondentov prieskumu. U voličov SaS by si prvú možnosť vybralo 59,4 percenta a druhú zase 38,5 percenta opýtaných.

Celá relácia Na telo: